Diari Oficial de la Generalitat Valenciana


Sumari del DOGV 4250, del 16-05-2002 (2002/5016)

RESOLUCIÓ de 9 de maig de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració institucional entre la Generalitat Valenciana, a través de la Conselleria de Benestar Social i l'Ajuntament de Segorbe per a la comanda de gestió dels servicis d'atenció residencial i de Centre de Dia de la Residència de Tercera Edat de Segorbe.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4250

Data del DOGV
:   16-05-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5016


Data del document
:   09-05-2002

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de maig de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració institucional entre la Generalitat Valenciana, a través de la Conselleria de Benestar Social i l'Ajuntament de Segorbe per a la comanda de gestió dels servicis d'atenció residencial i de Centre de Dia de la Residència de Tercera Edat de Segorbe. [2002/X5016]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Benestar Social i l'Ajuntament de Segorbe, l'1 de març de 2002, un Conveni de col·laboració institucional per a la comanda de gestió dels serveis d'atenció residencial i de Centre de Dia de la Residència de Tercera Edat de Segorbe, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0270/2002, i que figura com a annex d'aquesta resolució.
  
València, 9 de maig de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració institucional entre la Generalitat Valenciana a través de la Conselleria de Benestar Social i l'Ajuntament de Segorbe per a la comanda de gestió dels serveis d'atenció residencial i de centre de dia de la Residència de Tercera Edat de Segorbe.
  
València, 1 de març de 2002
  
Reunits:
  
D'una part el conseller de Benestar Social, Rafael Blasco Castany, en virtut de les competències atribuïdes pel Reglament Orgànic i Funcional de la Conselleria de Benestar Social (article 2 del Decret 138/2000, de 12 de setembre, DOGV núm. 3.837, de 15 de setembre del 2000), i degudament autoritzat per a la firma d'aquest conveni en virtut de l'acord adoptat el 8 de febrer de 2002 pel Consell de la Generalitat Valenciana, tal com s'estableix en l'article 54 bis del text refós de la Llei d'Hisenda Publica de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
I, d'una altra, Rafael Calvo Calpe, alcalde-president de l'Ajuntament de Segorbe, en el seu nom i representació, facultat per a aquest acte en virtut de les competències que li atribuïx la Llei 7/85, de 2 d'abril, reguladora de les Bases del Règim Local, i per l'acord del ple de la Corporació de data 28 de febrer de 2002 i assistit per José Mª Garzón Marijuan, secretari de la Corporació Municipal, actuant com a fedatari públic.
  
Reconeixent-se les parts capacitat legal per a obligar-se, compareixen en la representació que respectivament posseeixen i
  
Exposen
  
Que la Conselleria de Benestar Social de la Generalitat Valenciana disposa d'un edifici destinat a Residència de Tercera Edat, siti en el c/ de Gómez Máñez, núm. 1, de Segorbe (Castelló), titularitat de la Generalitat Valenciana i ocupat per l'Ajuntament de Segorbe després de la comanda de gestió per raons d'eficàcia formalitzada per mitjà de Conveni en l'exercici econòmic anterior, corresponent al 2001, a l'empara de l'article 15 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Que la Conselleria de Benestar Social de la Generalitat Valenciana té entre els seus objectius prioritaris, la protecció i l'ajuda d'aquells sectors que requerixen una especial cura i atenció. Per això, es tendeix a establir els mitjans idonis i necessaris que coadjuven a aconseguir una adequada integració social.
  
Un d'aquests sectors que requereixen una especial atenció és el que fa referència a la protecció integral de la tercera edat, obligació que afecta els poders públics en virtut d'allò que estableix l'art. 50 de la Constitució Espanyola, i per a la qual la Generalitat Valenciana posseeix titularitat competencial, perquè així ho estableix l'art. 31 apartats 24 i 27 de l'Estatut d'Autonomia de la Comunitat Valenciana, Llei Orgànica 5/82, d'1 de juliol.
  
Per a aconseguir l'èxit dels objectius assenyalats, és convenient acudir a la col·laboració interadministrativa prevista en els articles 55 i 57 de la Llei 7/85, de 2 d'abril, reguladora de les Bases de Règim Local i donar així compliment al mandat constitucional de coordinació en l'actuació.
  
L'Ajuntament de Segorbe, en aquest ànim de cooperació interadministrativa, i per l'interés existent en l'entitat per a la resolució dels problemes socials de la tercera edat en la zona, està disposada a assumir la gestió de l'esmentada Residència de Tercera Edat de Segorbe tant en la modalitat residencial com de Centre de Dia, sense que aquesta comanda de gestió supose en cap cas cessió de titularitat de la competència ni dels elements substantius del seu exercici de la Generalitat Valenciana a l'Ajuntament de Segorbe, tal com disposa l'esmentat article 15 de la Llei 30/1992.
  
És per tot això, que les entitats que representen aquests dos compareixents acorden, com a mitjà per a aconseguir les anteriors finalitats, la firma d'aquest
  
Conveni:
  
Primera
  
És objecte d'aquest Conveni establir els termes de cooperació entre la Conselleria de Benestar Social i l'Ajuntament de Segorbe amb vista a la comanda de gestió, tant en la modalitat residencial com de Centre de Dia, de la Residència de Tercera Edat de Segorbe, sítia al carrer Gómez Mañez, núm. 1.
  
Segona
  
L'Ajuntament de Segorbe assumeix la gestió d'aquesta residència en els termes que s'especifiquen en l'esmentat Conveni i en el marc establit pel Decret 40/90, de la Generalitat Valenciana, i per l'Ordre de 9 d'abril de 1990, de la Conselleria de Treball i Seguretat Social, sobre Registre, Autorització i Acreditació, i queda establida la seua capacitat residencial en 74 places, i en un màxim de 15 per al Centre de Dia.
  
Amb aquesta finalitat, i tal com s'assenyala en l'annex V de l'Ordre esmentada de 9 d'abril de 1990, la finalitat del centre és oferir un lloc de residència i de convivència a persones la problemàtica sociofamiliar de les quals dificulta la seua integració i permanència a casa, així com donar una assistència completa de caràcter tutelar en totes les activitats quotidianes, incloent la bàsica sanitària i de rehabilitació de les capacitats dels assistits que, en definitiva, configure una atenció geriàtrica a integral, tant si aquesta es requereix en règim diürn com residencial d'acord amb les seues necessitats.
  
Per a això s'haurà de prestar als usuaris els serveis següents:
  
De la Residència
  
- Assistència integral
  
- Prestacions completes de caràcter residencial: allotjament i manutenció adequada als residents, bugaderia
  
- Atenció d'infermeria i vigilància mèdica de patologies lleus
  
- Tractament especialitzat
  
- Activitats de mobilització
  
- Activitats ocupacionals i rehabilitadoras
  
- Activitats culturals i recreatives
  
- Activitats de convivència, de cooperació i d'autoajuda
  
- Suport psicosocial
  
- Orientació familiar
  
- Promoció de la salut.
  
Del Centre de Dia
  
- Assistència integral i manutenció adequada
  
- Atenció d'infermeria i vigilància mèdica de patologies lleus
  
- Tractament especialitzat
  
- Activitats ocupacionals i rehabilitadores
  
- Activitats culturals i recreatives
  
- Activitats de convivència, de cooperació i d'autoajuda
  
- Promoció de la salut
  
- Orientació familiar.
  
L'atenció en el Centre de Dia no serà superior a dotze hores diàries, prestades de dilluns a diumenge, des de les nou fins a les vint-i-una hores.
  
Tercera
  
Correspondrà a la Conselleria de Benestar Social, a través de la Direcció General de Serveis Socials, determinar les admissions de les persones usuàries en règim residencial i centre de dia, tot prioritzant les que procedisquen de la comarca de l'Alt Palància en l'àmbit territorial de la Comunitat Valenciana, i hauran d'observar-se, quant a les estades, els trasllats, les vacacions i les baixes, els drets fonamentals i les llibertats públiques dels ancians residents, complint-se tant les instruccions de la Direcció Territorial de Benestar Social de Castelló com la normativa vigent emesa per la Direcció General de Serveis Socials.
  
Quarta
  
Correspondrà a l'esmentat Ajuntament, per a afrontar tant l'atenció residencial com la de Centre de Dia, la contractació del personal de la plantilla que s'estableix a continuació:
  
- 1 director
  
- 1 psicòleg a mitja jornada
  
- 3 ATS
  
- 18 Auxiliars de clínica
  
- 13 Auxiliars de serveis
  
- 2 Cuiners
  
- 3 Subalterns
  
- 1 Fisioterapeuta
  
- 1 Auxiliar administratiu
  
- 1 TASOC
  
Les obligacions laborals respecte del personal del centre corresponen únicament i exclusivament a l'Ajuntament de Segorbe, i és la Conselleria de Benestar Social del tot aliena a aquestes. No obstant això, la Direcció General de Serveis Socials podrà exigir a l'Ajuntament de Segorbe tots els documents que necessite per a verificar el compliment de les obligacions imposades per la legislació laboral vigent.
  
L'organització dels torns de personal es realitzarà de tal manera que, en tot moment, s'assegure l'atenció dels ancians i el correcte funcionament del centre, amb cobertura de personal suficient les nits i els dies festius.
  
Tot el personal haurà de disposar de la titulació adequada al lloc de treball que exercirà. El director tindrà titulació mitjana o superior.
  
Les baixes laborals del personal de més de deu dies de duració, així com els períodes reglamentaris de vacacions del personal d'atenció directa i de serveis, hauran de ser substituïts per personal contractat a l'efecte.
  
Cinquena
  
L'Ajuntament de Segorbe assegurarà, en tot cas, la contractació de plantilla de personal especificada en la clàusula quarta, d'acord amb la legalitat vigent.
  
Sisena
  
L'Ajuntament de Segorbe es compromet a fer-se càrrec de tots els impostos inherents a l'immoble durant el temps d'ocupació d'aquest.
  
Setena
  
El cost total estimat del centre és d'un milió cinquanta-dos mil set-cents quaranta-quatre euros (1,052.744 euros.)
  
El cost total del centre se sufragarà:
  
a) Amb les aportacions dels usuaris que davall la denominació de preus s'abonaran directament a l'Ajuntament durant els deu primers dies del mes següent a la seua meritació. Aquests preus hauran d'establir-se aplicant els criteris prevists en el Decret 23/1993, de 8 de febrer, de Preus Públics en matèria de Serveis Socials. L'import total previst d'aquestes aportacions serà de tres-cents vint-i-un mil cent quaranta-quatre euros (321.144 euros)
  
b) Amb l'aportació de la Conselleria de Benestar Social per un import màxim de set-cents trenta-un mil sis-cents euros (731.600 euros) diferència entre el cost total estimat i l'aportació prevista dels usuaris, que es pagarà a càrrec de l'aplicació pressupostària 62.90.32.6326.688.36.9, línia de subvenció T1839, dels Pressupostos de la Generalitat Valenciana per a l'any 2002.
  
Si l'aportació dels usuaris és superior a la prevista, es reduirà proporcionalment l'aportació de la Conselleria, la qual, en cap cas, podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
  
Vuitena
  
La Conselleria de Benestar Social a través de la Direcció General de Serveis Socials, abonarà per mitjà del règim de pagaments i justificacions que es reculla per a aquest tipus de subvencions en la Llei de Pressupostos de la Generalitat Valenciana per a l'any 2002, i a falta de règim específic, s'aplicarà el previst en l'article 47 bis del text refós de la Llei d'Hisenda Publica de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, tot permetent-se la realització de les bestretes recollides en aquest precepte, en els percentatges màxims.
  
La justificació consistirà en la presentació davant de la Direcció Territorial de Benestar Social de Castelló dels certificats trimestrals de la despesa dels conceptes de despeses generals i despesa de personal així com de les relacions mensuals de persones usuàries ateses i els ingressos aportats per les persones usuàries sense perjuí de qualsevol altra documentació que puga ser exigida pels òrgans competents de la Conselleria de Benestar Social.
  
Aquesta documentació haurà d'estar degudament subscrita per l'alcalde de l'Ajuntament de Segorbe o qui posseïsca la seua representació
  
El termini màxim per a la justificació serà fins al dia 15 de gener de l'any 2003.
  
Novena
  
Per a vetlar pel compliment d'allò que estipula aquest Conveni i per la qualitat del servei prestat es crea una Comissió de Seguiment formada per:
  
El cap del Servei d'Acció Social de la Direcció Territorial de Benestar Social de Castelló o persona que delegue.
  
L'alcalde de l'Ajuntament de Segorbe o persona que delegue.
  
El cap de la Secció de Tercera Edat de la Direcció Territorial de Benestar Social de Castelló, que actuarà com a secretari de la Comissió.
  
La cap del Servei de Gestió de la Direcció Territorial de Benestar Social de Castelló o persona que delegue.
  
El director de la Residència.
  
Un inspector de la Conselleria de Benestar Social.
  
Un representant del personal del centre.
  
Aquesta Comissió es reunirà almenys una vegada a l'any i quan així ho sol·licite alguna de les parts, i elevarà a la Conselleria de Benestar Social proposta raonada de totes les modificacions que derivades del seguiment d'aquest Conveni es considere oportú introduir, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a fer front a l'aplicació d'aquest Conveni.
  
Deu
  
En la publicitat i en les activitats que l'Ajuntament de Segorbe faça a través de qualsevol mitjà de comunicació social sobre les accions derivades de l'aplicació del Conveni, es farà constar expressament que aquestes es realitzen en virtut de la col·laboració convinguda entre la Conselleria de Benestar Social i l'Ajuntament de Segorbe.
  
Onze
  
La Direcció General de Serveis Socials podrà exercir un seguiment periòdic per mitjà de contacte directe amb el centre i els seus residents o persones ateses.
  
En tot cas, la Direcció General de Serveis Socials haurà de ser consultada prèviament i a fi de mostrar la seua conformitat, en tota alteració de l'organització del servei com ara racionalització, millores de mètode, processos i simplificació del treball i qualssevol altres que permeten el major i millor nivell de prestació d'aquest.
  
Dotze
  
La Direcció General de Serveis Socials proporcionarà a l'Ajuntament de Segorbe el suport tècnic necessari per al funcionament i la gestió de la indicada Residència.
  
Tretze
  
La duració d'aquest Conveni serà des de l'1 de gener fins al 31 de desembre del 2002, la qual cosa no impedirà la seua pròrroga si així ho acorden les parts firmants, tal com estableix el Decret 20/93, de 8 de febrer, en l'article 2.2.
  
La subscripció d'aquesta, quedarà condicionada a l'existència de crèdit adequat i suficient, en els pressupostos de l'exercici corresponent.
  
Catorze
  
Aquest Conveni es regirà, per a allò no previst en ell, per la regulació que per a les transferències estableix la Llei d'Hisenda Pública de la Generalitat Valenciana i la resta de legislació concordant i per l'ordres de la Conselleria de Benestar Social que regulen el sistema d'ajudes en matèria de Serveis Socials a la Comunitat Valenciana.
  
Quinze
  
Constituirà motiu de resolució d'aquest conveni l'incompliment dels compromisos adquirits en ell, així com els previstos, amb caràcter general, per la legislació vigent.
  
Setze
  
El conseller de Benestar Social podrà dictar resolució de minoració o desistiment sense efectes i en tot cas, de reintegrament de quantitats percebudes i exigència dels interessos de demora des del moment del pagament en els supòsits de l'articule 47.9 del text refós de la Llei d'Hisenda Publica de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana.
  
En aquestes condicions queda formalitzat aquest Conveni que, aprovat pels que hi intervenen prèvia lectura, firmen i s'estén per quadruplicat i a un sol efecte al lloc i la data amunt indicats.
  
El conseller de Benestar Social,
  
RAFAEL BLASCO CASTANY
  
L'alcalde-president de Segorbe